RAPPORT FRA KOMMISSIONEN TIL EUROPA-PARLAMENTET OG RÅDET

om udøvelsen af den beføjelse til at vedtage delegerede retsakter, der tillægges Kommissionen ifølge Europa-Parlamentets og Rådets direktiv 2014/90/EU af 23. juli 2014 om skibsudstyr

1.Baggrund

Kommissionen tillægges ved artikel 37, stk. 1, i Europa-Parlamentets og Rådets direktiv 2014/90/EU af 23. juli 2014 om skibsudstyr beføjelse til at vedtage delegerede retsakter på de betingelser, der er fastsat i nævnte artikel. Ifølge direktivets artikel 37, stk. 2, tillægges beføjelsen til at vedtage delegerede retsakter i en periode på fem år fra den 17. september 2014. Denne periode udløber den 17. september 2019. Kommissionen har ifølge artikel 37 beføjelse til at vedtage de delegerede retsakter, der er omhandlet i direktivets artikel 8, 11, 27 og 36.

Disse delegerede retsakter kan vedrøre:

·Artikel 8: vedtagelsen af harmoniserede tekniske specifikationer og prøvningsstandarder

Øi mangel af en international standard og

Øpå grund af en alvorlig svaghed eller anomali i en gældende standard

for en bestemt type skibsudstyr under særlige omstændigheder, når det er behørigt begrundet i en passende analyse, og for at fjerne en alvorlig og uacceptabel trussel mod sikkerheden til søs, sundheden eller miljøet og under hensyntagen til det igangværende arbejde i IMO-regi.

·Artikel 11: med henblik på at udpege, hvilke bestemte typer skibsudstyr der kan forsynes med elektronisk mærkning.

·Artikel 27: foreløbige harmoniserede krav og prøvningsstandarder for den bestemte type skibsudstyr, der er genstand for en beskyttelsesprocedure på EU-plan, hvis skibsudstyrets manglende overensstemmelse med kravene tilskrives mangler ved prøvningsstandarderne.

·Artikel 36: ajourføring af henvisningerne til standarder i bilag III vedrørende krav, som skal være opfyldt af overensstemmelsesvurderingsorganer, for at de kan blive bemyndigede organer (p.t. EN ISO/IEC 17065:2012 og EN ISO/IEC 17025/2005).

Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden, jf. artikel 37, stk. 2, i direktiv 2014/90/EU. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

2.Kommissionens udøvelse af beføjelser i henhold til Europa-Parlamentets og Rådets direktiv 2014/90/EU af 23. juli 2014 om skibsudstyr

Kommissionen har udøvet den beføjelse til at vedtage delegerede retsakter, som den tillægges ved direktiv 2014/90/EU én gang i rapporteringsperioden.

Den vedtagne akt er Kommissionens delegerede forordning (EU) 2018/414 af 9. januar 2018 om supplerende regler til Europa-Parlamentets og Rådets direktiv 2014/90/EU for så vidt angår identifikation af bestemte typer skibsudstyr, der kan forsynes med elektronisk mærkning.

Den blev vedtaget i henhold til artikel 11 i direktivet om skibsudstyr. Identifikationen af skibsudstyr, der kan forsynes med elektronisk mærkning, var nødvendig for at gøre det muligt for økonomiske aktører at anvende elektronisk mærkning på frivillig basis, lette markedsovervågningen og hindre efterligning af bestemte typer skibsudstyr.